Shaxmatni yanada ommalashtirish va rivojlantirish boʻyicha qoʻshimcha chora-tadbirlar toʻgʻrisida
(resolution, 2024-01-01)

30-iyun — Oʻzbekiston Respublikasi yoshlari kuni munosabati bilan boʻlib oʻtgan uchrashuvda belgilab berilgan vazifalarning ijrosini taʼminlash, iqtidorli yoshlarni aniqlash, tanlash va saralash (seleksiya) hamda ularni professional shaxmatga jalb qilish, nufuzli xalqaro shaxmat musobaqalarida sovrinli oʻrinlarni egallash, jahon standartlariga mos keladigan shaxmat infratuzilmasini kengaytirish, shuningdek, Shaxmatni 2025-yilgacha rivojlantirish davlat dasturini izchil amalga oshirish maqsadida: 1. Navoiy viloyati, Qiziltepa tumani, “Toʻdakoʻl” dam olish bazasi hududida yuridik shaxs maqomiga ega boʻlgan maktabdan tashqari davlat sport-taʼlim muassasasi hisoblangan Xalqaro shaxmat maktabi tashkil qilinsin. 2. Quyidagilar Xalqaro shaxmat maktabining asosiy vazifalari etib belgilansin: zarur shaxmat anjomlari va uskunalari bilan jihozlangan, zamonaviy xalqaro talablar va standartlarga javob beradigan moddiy-texnik hamda oʻquv-mashgʻulot bazalarini yaratish va turli darajadagi xalqaro va mintaqaviy musobaqalar — Shaxmat olimpiadasi va Osiyo oʻyinlari, Jahon va Osiyo chempionatlari, universiadalar hamda boshqa musobaqalarda Oʻzbekistonning sharafini munosib himoya qilishga qodir boʻlgan xalqaro darajadagi shaxmatchilarni tayyorlash; xalqaro darajadagi shaxmatchilarni tayyorlash uchun shaxmat boʻyicha yuqori malakali mutaxassis-trenerlar, psixologlar va uslubchilarni, shu jumladan jahonning mashhur xalqaro grossmeysterlarini keng jalb etish orqali trenerlar tarkibini mustahkamlash; shaxmatchilarning oʻquv-mashgʻulot jarayonini xalqaro standartlar darajasida tashkil etish, ilgʻor xalqaro tajribani hisobga olgan holda, oʻquv-mashq jarayonlariga eng yangi ilmiy-uslubiy texnologiyalarni joriy etish yoʻli bilan shaxmatchilarni nazariy va texnik-taktik jihatdan tayyorlash sifatini muntazam oshirib borish; shaxmat boʻyicha terma jamoalar va ularning zaxiralari ishtirokida oʻquv-mashq yigʻinlari, respublika va mintaqaviy musobaqalarni tashkil etish hamda muntazam ravishda oʻtkazib borish, trenerlar hamda shaxmatchilarning kasb mahorati darajasini oshirish uchun tajriba almashish boʻyicha xorijiy shaxmat maktablari, klublari va markazlari bilan hamkorlikni rivojlantirish; Oʻzbekistonda shaxmatni rivojlantirishni xalqaro talablar va standartlarga moslashtirish, oʻgʻil bolalar va qizlarni shaxmatga jalb qilish va ularning ushbu sport turiga qiziqishini kuchaytirish, shaxmatchilarning professional mahoratini doimiy ravishda oshirib borish. 3. Quyidagilar Xalqaro shaxmat maktabi faoliyatini moliyalashtirish manbalari etib belgilansin: Davlat budjeti mablagʻlari; faoliyat ixtisosligi boʻyicha tovarlarni (ishlarni, xizmatlarni) realizatsiya qilishdan va maktabning ustavidagi vazifalarga muvofiq boʻlgan boshqa faoliyat turlaridan olingan daromadlar; yuridik va jismoniy shaxslarning homiylik xayriyalari; qonunchilik hujjatlarida taqiqlanmagan boshqa manbalar. 4. Oʻzbekiston shaxmat federatsiyasi hamda Sportni rivojlantirish vazirligining har yili oʻtkazib kelinayotgan Oʻzbekiston Respublikasi Prezidenti sovrini uchun xalqaro shaxmat turnirining final bosqichini 2023-yildan boshlab Xalqaro shaxmat maktabida oʻtkazish toʻgʻrisidagi taklifi maʼqullansin. 5. Belgilab qoʻyilsinki, Oʻzbekiston Respublikasi Prezidentining 2021-yil 14-yanvardagi “Shaxmatni yanada rivojlantirish va ommaviylashtirish hamda shaxmatchilarni tayyorlash tizimini takomillashtirish chora-tadbirlari toʻgʻrisida”gi PQ-4954-son qarorida belgilangan turnirlar va musobaqalar bilan bir qatorda qoʻshimcha ravishda quyidagi musobaqalar 2023-yildan boshlab har yili tizimli ravishda oʻtkaziladi: Yoshlar ishlari agentligi bilan birgalikda yoshlar oʻrtasida barcha hududlarda “Rokirovka” turniri; Mahalla va nuroniylarni qoʻllab-quvvatlash vazirligi bilan birgalikda keksa avlod vakillari oʻrtasida “Nuroniylar” kubogi uchun; Oʻzbekiston Milliy paralimpiya qoʻmitasi, Oʻzbekiston Respublikasi Prezidenti huzuridagi Ijtimoiy himoya milliy agentligi bilan birgalikda nogironligi boʻlgan shaxmatchilar oʻrtasida “Cheksiz imkon” turniri; Oila va xotin-qizlar davlat qoʻmitasi bilan birgalikda Oila va xotin-qizlarni qoʻllab-quvvatlash davlat maqsadli jamgʻarmasi mablagʻlari hisobidan 8-mart — Xalqaro xotin-qizlar kuniga bagʻishlangan 50 000 AQSH dollari miqdorida mukofot fondiga ega “Womenʼs Chess Championship” xalqaro turniri; Tashqi ishlar vazirligi bilan birgalikda Mustaqil Davlatlar Hamdoʻstligi, Shanxay hamkorlik tashkiloti va Turkiy davlatlar tashkilotiga aʼzo mamlakatlar shaxmatchilari oʻrtasida anʼanaviy “Uzbekistan Chess Open” xalqaro turniri. Yoshlar siyosati va sport vazirligi (A. Ikramov) Yoshlar ishlari agentligi, Oʻzbekiston shaxmat federatsiyasi (A. Saʼdullayev), Oʻzbekiston Milliy paralimpiya qoʻmitasi (M.Tashxodjayev), Kambagʻallikni qisqartirish va bandlik vazirligi (B. Musayev), Tashqi ishlar vazirligi (B. Saidov) bilan birgalikda mazkur bandda koʻrsatilgan: musobaqalarga tayyorgarlik koʻrish va ularni yuqori saviyada oʻtkazish boʻyicha chora-tadbirlar rejasini tasdiqlasin; tegishli musobaqalar 2023-yil 1-yanvardan boshlab sport va ommaviy jismoniy tarbiya tadbirlarining respublika kalendar rejasiga kiritilishini taʼminlasin; musobaqalarni oʻtkazish jarayonini mahalliy va xorijiy ommaviy axborot vositalari hamda boshqa kommunikatsiya manbalarida keng yoritsin. Turizm va madaniy meros vazirligi (B. Ibragimov) mazkur bandda koʻrsatilgan musobaqalarni turistik marshrutlar obyektlari roʻyxatiga kiritsin, ularga xorijiy va mahalliy turistlarni jalb etish choralarini koʻrsin. 6. Xalq taʼlimi vazirligi (B. Saidov), Oliy va oʻrta maxsus taʼlim vazirligi (A. Toshkulov), Prezident taʼlim muassasalari agentligi (X. Umarova), Oʻzbekiston shaxmat federatsiyasi, Yoshlar ishlari agentligi (A. Saʼdullayev) 2022/2023 oʻquv yilidan boshlab umumiy oʻrta taʼlim maktablari, oʻrta maxsus, professional va oliy taʼlim muassasalari hamda hududlardagi Yoshlar markazlarida shaxmat toʻgaraklari faoliyatini yoʻlga qoʻysin. 7. Oʻzbekiston shaxmat federatsiyasi, Yoshlar ishlari agentligi (A. Saʼdullayev), Sportni rivojlantirish vazirligi (A. Ikramov), Navoiy viloyat hokimligi (N. Tursunov), “Navoiy kon-metallurgiya kombinati” AJ (Q. Sanaqulov): har yili Xalqaro shaxmat maktabida jahonning mashhur xalqaro grossmeysterlari ishtirokida yosh shaxmatchilar uchun trening va mahorat darslarini oʻz ichiga olgan mavsumiy oromgohlar tashkil etish; “Toʻdakoʻl” brendini ishlab chiqish va targʻib qilish orqali Xalqaro shaxmat maktabi faoliyatini ommalashtirish choralarini koʻrsin. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston shaxmat federatsiyasi hamda Sportni rivojlantirish vazirligi bilan birgalikda mahalliy budjet mablagʻlari hisobidan kreativ koʻrgazmali uslublardan foydalangan holda jamoat joylari va istirohat bogʻlarida shaxmat maydonchalarini tashkil qilsin. 9. Oʻzbekiston Respublikasi shaxmatchilari va ularning trenerlariga beriladigan bir martalik pul mukofotlarining miqdorlari ilovaga muvofiq tasdiqlansin. Belgilansinki, ushbu ilovada nazarda tutilgan ragʻbatlantirish xarajatlari Davlat budjetidan sport va ommaviy jismoniy tarbiya tadbirlarining respublika kalendar rejasiga mazkur maqsadlar uchun yoʻnaltiriladigan mablagʻlar hisobidan amalga oshiriladi. 10. Moliya vazirligi (T. Ishmetov) Xalqaro shaxmat maktabi faoliyatini taʼminlash bilan bogʻliq zarur mablagʻlarni 2023-yildan boshlab Davlat budjeti parametrlarida nazarda tutsin. 11. Yoshlar siyosati va sport vazirligi (A. Ikramov), Oʻzbekiston shaxmat federatsiyasi (A. Saʼdullayev): Xalqaro shaxmat maktabini zamonaviy pedagogik texnologiyalarni egallagan malakali pedagog kadrlar, trenerlar va boshqa mutaxassislar bilan bosqichma-bosqich toʻldirish choralarini koʻrsin; Kambagʻallikni qisqartirish va bandlik vazirligi hamda Iqtisodiyot va moliya vazirligi bilan birgalikda Xalqaro shaxmat maktabining hamda Xalqaro shaxmat akademiyasining boshqaruv, texnik, xizmat koʻrsatuvchi va oʻquv-yordamchi xodimlarining shtat jadvalini ishlab chiqsin va tasdiqlasin. 12. Oʻzbekiston Milliy teleradiokompaniyasi (A. Xadjayev) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda “Yoshlar” telekanali hamda tegishli hududiy telekanallarda shaxmat musobaqalarini keng yoritish va targʻib qilish ishlarini muntazam tashkil etib borsin. 13. Mazkur qaror ijrosini samarali tashkil qilishga masʼul va shaxsiy javobgar etib Yoshlar ishlari agentligi direktori, Oʻzbekiston shaxmat federatsiyasi raisi A.Z. Saʼdullayev va sportni rivojlantirish vaziri A.I. Ikramov belgilansin. Qaror ijrosini muhokama qilib borish, masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidentining maslahatchisi A.A. Abduvaxitov zimmasiga yuklansin. T/r Musobaqalar (unvon) Medal Shaxmatchiga beriladigan pul mukofoti miqdori* Trenerga beriladigan pul mukofoti miqdori* 1. Butunjahon shaxmat olimpiadasi (kattalar oʻrtasida) Oltin 2 000 1 000 Kumush 1 000 500 Bronza 500 250 2. Xalqaro shaxmat federatsiyasi (FIDE) tasnifiga koʻra jahon miqyosidagi musobaqalar Oltin 300 150 Kumush 150 75 Bronza 75 37,5 3. Xalqaro shaxmat federatsiyasi (FIDE) tasnifiga koʻra Osiyo miqyosidagi musobaqalar Oltin 70 35 Kumush 35 17,5 Bronza 17,5 8,75 4. Xalqaro grossmeyster sport unvonini olgan taqdirda 100